[pic] | EUROOPAN KOMISSIO |

Bryssel 23.11.2010

KOM(2010) 685 lopullinen

Ehdotus:

EUROOPAN PARLAMENTIN JA NEUVOSTON PÄÄTÖS

Euroopan globalisaatiorahaston varojen käyttöönotosta talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen 28 kohdan mukaisesti (hakemus EGF/2010/012 NL/Noord Holland ICT, Alankomaat)

PERUSTELUT

Talousarviota koskevasta kurinalaisuudesta ja moitteettomasta varainhoidosta 17. toukokuuta 2006 tehdyn Euroopan parlamentin, neuvoston ja komission välisen toimielinten sopimuksen[1] 28 kohdan mukaisesti Euroopan globalisaatiorahastosta (EGR) voidaan ottaa joustovälineen avulla käyttöön vuosittain enintään 500 miljoonaa euroa ylittämällä rahoituskehyksen asianomaisten otsakkeiden enimmäismäärät.

Rahastosta myönnettävään rahoitustukeen sovellettavista säännöistä säädetään Euroopan globalisaatiorahaston perustamisesta 20. joulukuuta 2006 annetussa Euroopan parlamentin ja neuvoston asetuksessa (EY) N:o 1927/2006[2].

Alankomaat toimitti 8. huhtikuuta 2010 EGR:n rahoitustukea koskevan hakemuksen ”EGF/2010/012 NL/Noord Holland ICT” työntekijävähennysten vuoksi, jotka on toteutettu Alankomaiden NUTS II -alueella Noord Hollandissa (NL32), NACE Rev. 2:n kaksinumerotason 46 (tukkukauppa, pl. moottoriajoneuvojen ja moottoripyörien kauppa)[3] piirissä toimivissa kahdessa yrityksessä.

Tutkittuaan hakemuksen perusteellisesti komissio on tullut asetuksen (EY) N:o 1927/2006 10 artiklan mukaisesti siihen tulokseen, että asetuksessa säädetyt edellytykset rahoitustuen saamiseksi täyttyvät.

HAKEMUKSEN TIIVISTELMÄ JA ANALYYSI

Keskeiset tiedot: |

EGR-viitenumero | EGF/2010/012 |

Jäsenvaltio | Alankomaat |

2 artikla | b alakohta |

Asianomaiset yritykset | 2 |

NUTS II -alue | Noord Holland (NL32) |

NACE Rev. 2:n kaksinumerotaso | 46 (Tukkukauppa, pl. moottoriajoneuvojen ja moottoripyörien kauppa) |

Viiteajanjakso | 1.5.2009 – 31.1.2010 |

Yksilöllisten palvelujen tarjoamisen aloittamispäivä | 1.5.2009 |

Hakemuksen päivämäärä | 8.4.2010 |

Työntekijävähennykset viiteajanjaksolla | 613 |

Tuen kohteena olevat työttömiksi jääneet työntekijät | 613 |

Yksilöllisten palvelujen kustannukset euroina | 3 776 693 |

EGR:n täytäntöönpanokustannukset[4] euroina | 157 362 |

EGR:n täytäntöönpanokustannukset prosentteina | 4 |

Kokonaisbudjetti euroina | 3 934 055 |

EGR:n tuki euroina (65 %) | 2 557 135 |

1. Hakemus esitettiin komissiolle 8. huhtikuuta 2010, ja sitä täydennettiin lisätiedoin 5. elokuuta 2010 asti.

2. Hakemus täyttää asetuksen (EY) N:o 1927/2006 2 artiklan b alakohdassa esitetyt EGR:n rahoitustuen myöntämisen edellytykset, ja se tehtiin saman asetuksen 5 artiklassa säädetyssä kymmenen viikon määräajassa.

Yhteys työntekijävähennysten ja globalisaatiosta johtuvien maailmankaupan huomattavien rakenteellisten muutosten tai maailmanlaajuisen rahoitus- ja talouskriisin välillä

3. Työntekijävähennysten ja maailmanlaajuisen rahoitus- ja talouskriisin välisen yhteyden osoittamiseksi Alankomaat esittää, että kriisi on vaikuttanut negatiivisesti tieto- ja viestintätekniikan (TVT) sektoriin ja etenkin yrityksiin, jotka toimivat laitteiden kehittämisen ja myynnin aloilla. Hakija viittaa Ernst & Young -yhtiön kehittämän, tieto- ja viestintätekniikan alaa mittaavan indikaattorin[5] jyrkkään laskuun Alankomaissa: sen arvo laski noin 160:stä (elokuu 2008) noin 30:een (huhtikuu 2009). Indikaattori perustuu keskeisiin tutkimustuloksiin, jotka koskevat TVT-sektorin suhdannejaksoa, menoja ja budjetointia. Hakemuksessa mainitut globaalit lukuarvot osoittavat, että vuonna 2009 Länsi-Euroopan TVT-markkinoiden kasvu oli hitaampaa kuin aiempina vuosina: kasvua oli 2,7 prosenttia vuonna 2007, 2 prosenttia vuonna 2008 ja 1,2 prosenttia vuonna 2009.

4. Alankomaan viranomaiset korostivat, että liikevaihto tähän hakemukseen liittyvissä kahdessa yrityksessä laski vuonna 2009 huomattavasti maailmanlaajuisen rahoitus- ja talouskriisin seurauksena: Getronics-yrityksen liikevaihto laski 25 prosenttia ja HP:n liikevaihto laski 17 prosenttia tietokoneiden ja 19 prosenttia tulostimien myynnin osalta.

5. Lisäksi Alankomaat esittää, että globaalien TVT-markkinoiden rakenteelliset muutokset ja etenkin tuotannon siirtyminen Kiinaan ja Intiaan ovat pahentaneet maailmanlaajuisen rahoitus- ja talouskriisin kielteisiä vaikutuksia TVT-sektorin työllisyyteen. Vuonna 1996 OECD-maiden[6] markkinaosuus tieto- ja viestintätekniikan alan kaupasta oli 88 prosenttia, mutta vuonna 2006 osuus oli laskenut 56 prosenttiin.

Työntekijävähennysten määrän ja 2 artiklan b alakohdan mukaisten kriteerien täyttymisen osoittaminen

6. Alankomaiden hakemus perustuu asetuksen (EY) N:o 1927/2006 2 artiklan b alakohdan toimintakriteeriin, joka edellyttää vähintään 500 työntekijän vähentämistä tilastollisen toimialaluokituksen NACE Rev. 2:n saman kaksinumerotason piirissä toimivissa yrityksissä yhdeksän kuukauden aikana jäsenvaltion jollakin NUTS II -tason alueella tai kahdella vierekkäisellä alueella.

7. Hakemuksessa todetaan, että kahdessa NACE Rev 2:n kaksinumerotasolla 46 (tukkukauppa, pl. moottoriajoneuvojen ja moottoripyörien kauppa) toimivassa yrityksessä Alankomaiden NUTS II -alueella Noord Hollandissa (NL32) vähennettiin 613 työntekijää yhdeksän kuukauden viiteajanjakson aikana eli 1. toukokuuta 2009 – 31. tammikuuta 2010. Kaikki työntekijävähennykset on laskettu asetuksen (EY) N:o 1927/2006 2 artiklan toisen kohdan ensimmäisen luetelmakohdan mukaisesti.

Selvitys työntekijävähennysten ennakoimattomasta luonteesta

8. Alankomaiden viranomaiset esittävät, että vuoden 2008 puoliväliin saakka tieto- ja viestintätekniikan markkinoiden tulos oli suhteellisen hyvä ja sekä TVT-alan yritysten että niiden asiakkaiden markkinoilla ennakoitiin kasvua. Tämän vuoksi sektori pystyi tasapainottamaan maailmankaupan muutosten vaikutukset. Talous- ja rahoituskriisin seurauksena tieto- ja viestintäteknisiä tuotteita koskevat investointibudjetit pienenivät nopeasti ja ennakoimatta, ja tämän myötä myös alan yritysten liikevaihdot laskivat huomattavasti.

Tiedot työntekijävähennyksiä tekevistä yrityksistä ja tuen kohteena olevista työntekijöistä

9. Hakemus koskee seuraavissa kahdessa yrityksessä vähennettyjä 613 työntekijää, jotka kaikki kuuluvat tuen piiriin:

Yritykset ja työntekijävähennysten lukumäärä |

Getronics | 371 | HP | 242 |

Yritysten kokonaismäärä: 2 | Työntekijävähennysten kokonaismäärä: 613 |

10. Tuen kohteena olevien työntekijöiden jaottelu:

Ryhmä | Lukumäärä | Prosenttiosuus |

Miehiä | 398 | 64,9 |

Naisia | 215 | 35,1 |

EU:n kansalaisia | 576 | 94,0 |

Muun kuin EU-valtion kansalaisia | 37 | 6,0 |

15–24-vuotiaita | 110 | 17,9 |

25–54-vuotiaita | 338 | 55,1 |

55–64-vuotiaita | 153 | 25,0 |

Yli 65-vuotiaita | 12 | 2,0 |

Edellä mainittuihin ryhmiin sisältyy 24 työntekijää (3,9 prosenttia), joilla on pitkäaikaisia terveysongelmia tai toimintarajoite.

11. Ammattiryhmien mukainen jaottelu:

Ryhmä | Lukumäärä | Prosenttiosuus |

Johtajat | 31 | 5,1 |

Erityisasiantuntijat | 275 | 44,9 |

Teknisten alojen asiantuntijat | 215 | 35,0 |

Toimistotyöntekijät | 61 | 9,9 |

Palvelu- ja myyntityöntekijät | 31 | 5,1 |

12. Alankomaat on asetuksen (EY) N:o 1927/2006 7 artiklan mukaisesti vahvistanut, että miesten ja naisten välisen tasa-arvon sekä syrjimättömyyden politiikkaa on sovellettu ja sovelletaan jatkossa EGR:n tuen toteuttamisen eri vaiheissa ja etenkin haettaessa siitä tukea.

Asianomaisen alueen ja sen viranomaisten ja sidosryhmien kuvaus

13. Työntekijävähennykset koskevat Noord-Hollandin lääniä, NUTS II -aluetta NL32. Alueella on paljon tieto- ja viestintätekniikan alan yrityksiä.

14. Vastuulliset viranomaiset ovat Alankomaiden työ- ja sosiaaliministeriö sekä TVT-sektorin työmarkkina-asioiden keskus CA-ICT (’Centrum Arbeidsmarktvraagstukken’). Muita sidosryhmiä ovat työnantajajärjestö ICT-Office, ammattiliitot FNV Bondgenoten, CNV Dienstenbond ja De Unie, työntekijöiden etuusjärjestelmien instituutti UWV WERKbedrijf (‘Uitvoeringsinstituut WerknemersVerzekeringen’), Amsterdamin kunta, Amsterdamin alueellinen koulutuskeskus, Midden Nederlandin alueellinen koulutuskeskus, Avans Hogeschool ja työntekijöiden uudelleenintegroitumista hoitavat toimistot.

Työntekijävähennysten odotettu vaikutus paikalliseen, alueelliseen tai koko maan työllisyyteen

15. Työntekijävähennyksiä tekevät yritykset sijaitsevat Amsterdamissa ja Amstelveenissa, jotka kuuluvat samaan työmarkkina- ja talousalueeseen nimeltä ’Randstad’. Alankomaiden mukaan tämän hakemuksen kohteena olevissa kahdessa yrityksessä tehdyt työntekijävähennykset heikentävät Noord-Hollandin läänin työllisyystilannetta, joka on jo ennestään heikentynyt maailmanlaajuisen rahoitus- ja talouskriisin seurauksena.

16. Vuonna 2008 Noord-Hollandin työmarkkinoilla olevasta väestöstä työttömänä oli 48 500 henkilöä, ja vuonna 2009 työttömien määrä lisääntyi maailmanlaajuisen talous- ja rahoituskriisin seurauksena 20 000:lla, eli työttömiä oli 68 300. Eniten työttömiä työnhakijoita on suur-Amsterdamin alueella: 19 000 työtöntä vuonna 2008 ja 24 500 työtöntä vuonna 2009.

17. Lisäksi Noord Hollandin lääniin vaikuttavat myös hakemusten ”EGF/2009/024 NL/Noord Holland and Zuid Holland Division 58” ja ”EGF/2009/026 NL/Noord Holland and Utrecht Division 18” kattamat työntekijävähennykset grafiikka-alalla.

Rahoitettavaksi tuleva koordinoitu yksilöllisten palvelujen paketti ja sen arvioitujen kustannusten erittely sekä toimien täydentävyys rakennerahastoista rahoitettavien toimien kanssa

18. Seuraavat ehdotetut toimenpiteet muodostavat yhdessä koordinoidun yksilöllisten palvelujen paketin, jonka tavoitteena on työntekijöiden integroituminen uudelleen työmarkkinoille:

19. Työstä työhön -ohjaus : Toimenpiteen aikana työntekijöille laaditaan räätälöity ohjelma, jolla edistetään paluuta työhön.

20. Liikkuvuuskeskukset : Toimenpiteen yhteydessä perustetaan liikkuvuuskeskuksia, joissa valmentajat antavat työttömäksi jääneille työntekijöille aktiivista tukea, helpotetaan työpaikkojen hakemista ja koulutusmahdollisuuksien hyödyntämistä sekä tarjotaan työntekijöiden käyttöön tietokoneita ja katsauksia avoinna oleviin työpaikkoihin.

21. Avustaminen työhön sijoittumisessa : Työttömiksi jääneille työntekijöille annetaan henkilökohtaista tukea ammatillisen uudelleensuuntautumisen ja työmarkkinoiden tarkasteluvaiheen aikana.

22. Hakukoulutus : Hakuprosessin aikana annettavassa koulutuksessa työntekijöitä tuetaan CV:n ja hakukirjeen laatimisessa sekä valmennetaan työpaikkahaastatteluihin ja itsensä markkinointiin työnantajille.

23. Koulutus : Koulutuksella pyritään parantamaan työttömiksi jääneiden työntekijöiden työllistettävyyttä. Työntekijöiden henkilökohtaisen tilanteen mukaan räätälöitävään koulutukseen voi sisältyä ammatillista koulutusta, erityistaitojen kehittämistä ja teknistä koulutusta.

24. Työllistettävyyden kartoittaminen : Tavoitteena on työttömiksi jääneiden työntekijöiden kiinnostuksenkohteiden ja mieltymysten kartoittaminen sekä niiden alojen kartoittaminen, joilla työntekijöiden osaaminen on ajan tasalla ja joilla tarvitaan lisäkoulutusta.

25. EGR:n täytäntöönpanokustannukset, jotka sisältyvät hakemukseen asetuksen (EY) N:o 1927/2006 3 artiklan mukaisesti, kattavat hallinnointi- ja valvontatoimia.

26. Alankomaiden viranomaisten esittämät yksilölliset palvelut ovat aktiivisia työmarkkinatoimenpiteitä, jotka kuuluvat asetuksen (EY) N:o 1927/2006 3 artiklassa määriteltyihin tukikelpoisiin toimiin. Alankomaiden viranomaiset arvioivat näiden palvelujen kokonaiskustannuksiksi 3 776 693 euroa ja EGR:n täytäntöönpanokustannuksiksi 157 362 euroa (= 4 % kokonaismäärästä). EGR:stä haettu rahoitusosuus on yhteensä 2 557 135 euroa (65 % kokonaiskustannuksista).

Toimet | Kohteena olevien työntekijöiden arvioitu lukumäärä | Arvioidut kustannukset kohteena olevaa työntekijää kohti (euroa) | Kustannukset yhteensä (EGR ja kansallinen yhteisrahoitus) (euroina) |

Yksilölliset palvelut (asetuksen (EY) N:o 1927/2006 3 artiklan ensimmäinen kohta) |

Työstä työhön -ohjaus (coaching van werk naar werk/begeleiding) | 613 | 760,13 | 465 959,69 |

Liikkuvuuskeskukset (mobility centres opzet) | 613 | 119,45 | 73 222,85 |

Avustaminen työhön sijoittumisessa | 613 | 4 940,85 | 3 028 741,05 |

Hakukoulutus (sollicitatietraining) | 50 | 271,48 | 13 574,00 |

Koulutus (educatie) | 223 | 814,43 | 181 617,89 |

Työllistettävyyden kartoittaminen | 50 | 271,56 | 13 578,00 |

Yksilöllisten palvelujen kustannukset yhteensä | 3 776 693 |

EGR:n täytäntöönpanokustannukset (asetuksen (EY) N:o 1927/2006 3 artiklan kolmas kohta) |

Hallinnointi | 39 340 |

Tiedotus ja mainonta | 39 341 |

Valvontatoimet | 78 681 |

EGR:n täytäntöönpanokustannukset yhteensä | 157 362 |

Arvioidut kokonaiskustannukset | 3 934 055 |

EGR:n rahoitusosuus (65 % kokonaiskustannuksista) | 2 557 135 |

27. Alankomaat vahvisti, että edellä kuvatut toimenpiteet ovat täydentäviä rakennerahastoista rahoitettavien toimien kanssa. Alankomaiden viranomaisten mukaan työttömiksi jääneet työntekijät voivat saada tukea kahdesta ESR-hankkeesta[7], jotka kohdistuvat tieto- ja viestintätekniikan sektorin työntekijöihin. Alankomaat on ottanut käyttöön tarvittavat menettelyt, joilla ehkäistään EGR:stä ja muista EU:n rahoitusvälineistä tulevan rahoituksen päällekkäisyys.

Päivämäärä(t), jolloin yksilöllisten palvelujen tarjoaminen kyseisille työntekijöille aloitettiin tai on tarkoitus aloittaa

28. Alankomaat aloitti EGR:n osarahoitusta varten ehdotettuun koordinoituun pakettiin sisältyvien yksilöllisten palvelujen tarjoamisen asianomaisille työntekijöille 1. toukokuuta 2009. Tästä päivämäärästä alkaa sen vuoksi tukikelpoisuusaika, joka koskee kaikkea EGR:stä mahdollisesti myönnettävää apua.

Menettelyt työmarkkinaosapuolten kuulemiseksi

29. Alankomaat ilmoitti, että kumpikin yritys on noudattanut velvoitetta kuulla työmarkkinaosapuolia, kun laaditaan avustustoimenpiteitä yli 30 työntekijän joukkoirtisanomistapausten yhteydessä. Työnantajien ja työntekijöiden edustajista koostuva CA-ICT oli merkittävällä tavalla mukana toimenpiteiden valmistelussa.

30. Alankomaiden viranomaiset vahvistivat, että kansallisessa ja EU:n lainsäädännössä säädettyjä joukkoirtisanomisiin liittyviä vaatimuksia on noudatettu.

Tiedot toimista, jotka ovat pakollisia kansallisen lainsäädännön tai työehtosopimusten nojalla

31. Asetuksen (EY) N:o 1927/2006 6 artiklassa säädettyjen perusteiden täyttymisen osalta Alankomaiden viranomaisten hakemuksessa

32. vahvistettiin, ettei EGR:stä saatavalla rahoitustuella korvata toimenpiteitä, jotka kuuluvat yritysten vastuualaan kansallisen lainsäädännön tai työehtosopimusten nojalla,

33. osoitettiin, että suunnitelluilla toimilla tuetaan yksittäisiä työntekijöitä eikä niitä käytetä yritysten tai toimialojen rakenneuudistukseen,

34. vahvistettiin, ettei edellä tarkoitetuille tukikelpoisille toimille saada avustusta muista EU:n rahoitusvälineistä.

Hallinnointi- ja valvontajärjestelmät

35. Alankomaat on ilmoittanut komissiolle, että rahoitustuen hallinnoinnista ja valvonnasta vastaavat samat elimet, joille kuuluu myös Euroopan sosiaalirahaston (ESR:n) rahoituksen hallinnointi ja valvonta Alankomaissa.

Rahoitus

36. Alankomaiden hakemuksen perusteella ehdotetaan, että EGR:stä myönnetään koordinoitua yksilöllisten palvelujen pakettia varten 2 557 135 euroa, joka on 65 prosenttia kokonaiskustannuksista. Komission ehdotus rahastosta maksettavasta osuudesta perustuu Alankomaiden toimittamiin tietoihin.

37. Ottaen huomioon EGR:stä myönnettävän rahoitustuen enimmäismäärän asetuksen (EY) N:o 1927/2006 10 artiklan 1 kohdan mukaisesti, samoin kuin määrärahojen uudelleenkohdennusten osalta käytettävissä olevan liikkumavaran, komissio ehdottaa, että EGR:n varoja otetaan käyttöön koko edellä mainittu määrä, joka kohdennetaan rahoituskehyksen otsakkeeseen 1 a.

38. Ehdotettu rahoitustuen määrä jättää yli 25 prosenttia EGR:lle varatusta vuosittaisesta enimmäismäärästä käytettäväksi vuoden viimeisinä neljänä kuukautena, kuten asetuksen (EY) N:o 1927/2006 12 artiklan 6 kohdassa edellytetään.

39. Esittämällä tämän ehdotuksen rahaston varojen käyttöönottamiseksi komissio aloittaa yksinkertaistetun kolmikantamenettelyn 17. toukokuuta 2006 tehdyn toimielinten sopimuksen 28 kohdan mukaisesti varmistaakseen molempien budjettivallan käyttäjien hyväksynnän sekä EGR:n käyttötarpeelle että tarvittavalle määrälle. Komissio pyytää sitä budjettivallan käyttäjää, joka ensimmäisenä hyväksyy tämän ehdotuksen asianmukaisella poliittisella tasolla, ilmoittamaan aikomuksistaan toiselle budjettivallan käyttäjälle ja komissiolle. Jos jompikumpi budjettivallan käyttäjä ei hyväksy ehdotusta, järjestetään muodollinen kolmikantakokous.

40. Komissio esittää erikseen siirtopyynnön asiaa koskevien maksusitoumusmäärärahojen ja maksumäärärahojen kirjaamiseksi vuoden 2010 talousarvioon 17. toukokuuta 2006 tehdyn toimielinten sopimuksen 28 kohdan mukaisesti.

Maksumäärärahojen lähteet

41. Täytäntöönpanon tässä vaiheessa voidaan ennakoida, että vuonna 2010 budjettikohdassa 01.0404 ”Kilpailukyvyn ja innovoinnin puiteohjelma – Yrittäjyyden ja innovoinnin ohjelma” käytettävissä olevia maksumäärärahoja ei käytetä tänä vuonna kokonaan.

42. Tämä budjettikohta kattaa menot, jotka liittyvät tämän ohjelman rahoitusvälineen täytäntöönpanoon. Ohjelman päätavoitteena on edistää pk-yritysten rahoituksen saantia. Euroopan investointirahaston hallinnoimille sijoitustileille tehtävien siirtojen ja edunsaajille suoritettavien maksujen välillä on tietty viive. Talouskriisillä on merkittävä vaikutus vuoden 2010 maksuennusteisiin. Jotta vältyttäisiin sijoitustilien liian suurilta saldoilta, maksumäärärahojen laskentamenetelmää on tarkistettu siten, että huomioon on otettu odotettavissa olevat maksusuoritukset. Näin ollen budjettikohdasta voidaan siirtää 2 557 135 euroa.

Ehdotus:

EUROOPAN PARLAMENTIN JA NEUVOSTON PÄÄTÖS

Euroopan globalisaatiorahaston varojen käyttöönotosta talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen 28 kohdan mukaisesti (hakemus EGF/2010/012 NL/Noord Holland ICT, Alankomaat)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen,

ottavat huomioon talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen[8] ja erityisesti sen 28 kohdan,

ottavat huomioon Euroopan globalisaatiorahaston perustamisesta 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1927/2006[9] ja erityisesti sen 12 artiklan 3 kohdan,

ottavat huomioon Euroopan komission ehdotuksen[10]

sekä katsovat seuraavaa:

(1) Euroopan globalisaatiorahasto, jäljempänä ’EGR’, on perustettu lisätuen tarjoamiseksi globalisaatiosta johtuvien maailmankaupan huomattavien rakenteellisten muutosten vuoksi työttömiksi jääneille työntekijöille ja heidän auttamisekseen työelämään uudelleen integroitumisessa.

(2) EGR:n toimialaa laajennettiin niin, että 1 päivästä toukokuuta 2009 alkaen toimitettujen hakemusten johdosta tukea voidaan myöntää myös työntekijöille, jotka on vähennetty maailmanlaajuisen rahoitus- ja talouskriisin välittömänä seurauksena.

(3) Toukokuun 17 päivänä 2006 tehdyn toimielinten sopimuksen mukaisesti EGR:n varoja voidaan ottaa käyttöön vuosittain enintään 500 miljoonaa euroa.

(4) Alankomaat esitti 8 päivänä huhtikuuta 2010 hakemuksen EGR:n varojen käyttöönottamiseksi työntekijävähennysten vuoksi, jotka on toteutettu Noord-Hollandin NUTS II -alueella (NL32), NACE Rev. 2:n kaksinumerotason 46 (tukkukauppa, pl. moottoriajoneuvojen ja moottoripyörien kauppa) piirissä toimivissa kahdessa yrityksessä, ja täydensi hakemusta lisätiedoin 5 päivään elokuuta 2010 asti. Hakemus on asetuksen (EY) N:o 1927/2006 10 artiklassa säädettyjen rahoitustuen vahvistamista koskevien vaatimusten mukainen. Näin ollen komissio ehdottaa, että varoja otetaan käyttöön 2 557 135 euroa.

(5) Tämän vuoksi EGR:stä olisi otettava käyttöön varoja rahoitustuen antamiseksi Alankomaiden hakemuksen perusteella,

OVAT PÄÄTTÄNEET SEURAAVAA:

1 artikla

Euroopan globalisaatiorahastosta otetaan käyttöön 2 557 135 euroa maksusitoumusmäärärahoina ja maksumäärärahoina osana varainhoitovuotta 2010 koskevaa Euroopan unionin yleistä talousarviota.

2 artikla

Tämä päätös julkaistaan Euroopan unionin virallisessa lehdessä .

Tehty [..] päivänä […]kuuta [...]

Euroopan parlamentin puolesta Neuvoston puolesta

Puhemies Puheenjohtaja

[1] EUVL C 139, 14.6.2006, s. 1.

[2] EUVL L 406, 30.12.2006, s. 1.

[3] Euroopan parlamentin ja neuvoston asetus (EY) N:o 1893/2006, annettu 20. joulukuuta 2006, tilastollisen toimialaluokituksen NACE Rev. 2 vahvistamisesta sekä neuvoston asetuksen (ETY) N:o 3037/90 ja tiettyjen eri tilastoaloja koskevien yhteisön asetusten muuttamisesta (EUVL L 393, 30.12.2006, s. 1).

[4] Asetuksen (EY) N:o 1927/2006 3 artiklan kolmannen kohdan mukaisesti.

[5] http://www.ict-barometer.nl.

[6] http://www.oecd.org.

[7] Hankkeet 2008ESFN226 (hankejakso 1.4.2009–31.3.2010) ja 2008ESFB295 (hankejakso 1.11.2009–31.10.2010).

[8] EUVL C 139, 14.6.2006, s. 1.

[9] EUVL L 406, 30.12.2006, s. 1.

[10] EUVL C […], […], s. […].